b'\n_START_ARTICLE_\n\xc5\xa0aki\xc5\xb3 herbas\n_START_SECTION_\nApra\xc5\xa1as\n_START_PARAGRAPH_\nHerbas perskeltas \xc4\xaf raudon\xc4\x85 ir sidabrin\xc4\xaf laukus, ant kuri\xc5\xb3 u\xc5\xbed\xc4\x97ta \xc5\xbealia juosta nuleista \xc5\xbeemyn. Vir\xc5\xa1 jos, priekyje, raudoname lauke, du sukry\xc5\xbeiuoti sidabriniai lin\xc5\xb3 p\xc4\x97dai, sidabriniame lauke\xc2\xa0\xe2\x80\x93 \xc5\xa1e\xc5\xa1ios juodos iltys, i\xc5\xa1lindusios (po tris) i\xc5\xa1 sidabrinio lauko \xc5\xa1on\xc5\xb3.\n_START_SECTION_\nSimbolika\n_START_PARAGRAPH_\n\xc5\xbdalia, sidabrin\xc4\x97 (balta) ir raudona\xc2\xa0\xe2\x80\x93 nuo seno buvo Ma\xc5\xbeosios Lietuvos spalvos. Linai rodo linininkyst\xc4\x97s tradicijas, o \xc5\xa1e\xc5\xa1ios iltys\xc2\xa0\xe2\x80\x93 galim\xc4\x85 miesto pavadinimo kilm\xc4\x99 i\xc5\xa1 \xc5\xa1aki\xc5\xb3, \xc5\xa1ak\xc5\xb3.\n_START_SECTION_\nIstorija\n_START_PARAGRAPH_\nIstorinio herbo \xc5\xa0akiai n\xc4\x97ra tur\xc4\x97j\xc4\x99. XIX a. du kartus (1847 ir 1876\xc2\xa0m.) buvo teikiami herbo projektai, kurie vienas nuo kito nedaug skyr\xc4\x97si, ta\xc4\x8diau nebuvo patvirtinti. Tik 1970\xc2\xa0m. pirm\xc4\x85 kart\xc4\x85 herbas buvo \xc4\xafteisintas, ta\xc4\x8diau taip pat netrukus u\xc5\xbedraustas._NEWLINE_Herbo etalono autorius\xc2\xa0\xe2\x80\x93 dailinink\xc4\x97 Astrida \xc5\xbdilinskait\xc4\x97. Lietuvos Respublikos Prezidentas herb\xc4\x85 patvirtino 1998\xc2\xa0m. sausio 26 d. dekretu Nr. 1497.'